Publiek help gevangene vang wat by hof wou ontsnapDie hooggeregshof in Johannesburg. Foto: Skermskoot/Google Maps ŉ Beampte van die departement van korrektiewe dienste is met ŉ skerp voorwerp gesteek toe ŉ gevangene Maandag by die hooggeregshof in Johannesburg probeer ontsnap het. Singabakho Nxumalo, woordvoerder van die departement, het gesê die beampte is twee keer gesteek, waarna die gevangene probeer ontsnap het. “Hy is egter spoedig vasgetrek deur veiligheidsbeamptes by die hof, met bystand deur lede van die publiek wat in die hof was.” Volgens Nxumalo is die beampte na ŉ hospitaal geneem vir behandeling en is hy reeds ontslaan. “Dit is ŉ onrusbarende voorval en die departement sal onder geen omstandighede dié tipe brutaliteit van gevangenes toelaat nie.” ŉ Ondersoek is begin om vas te stel wat gebeur het en die departement het aanklagte by die polisie aanhangig gemaak. Volgens Nxumalo sal daar ook dissiplinêre aksie teen die gevangene geneem word. Nxumalo het gesê die gevangene dien tans sewe jaar tronkstraf uit nadat hy sy paroolvoorwaardes verbreek het. Volgens Nxumalo staan die gevangene ook tans tereg op aanklag van moord en roof. Nxumalo het die publiek en veiligheidsbeamptes by die hof geloof vir hulle vinnige aksie om die gevangene vas te trek.